ANC-lekgotla: Meer ingryping in sleutelbedrywe | Maroela Media
Die pas afgelope ANC-lekgotla het besluit op verreikende ingrypingspogings wat die regerende party hoop die land uit een van die ergste ekonomiese tydperke nóg kan help.
Pres. Cyril Ramaphosa het na afloop van die vergadering ŉ hele aantal planne bekend gemaak. Dit sluit in: die mag om die staat toe te laat om grond sonder vergoeding te onteien moet by die uitvoerende gesag berus; ŉ versterking van swart ekonomiese bemagtigingsbeleid (SEB); dat die staat die private sektor moet inspan om ondernemings in swart besit te gebruik om goedere te bekom; en dat daar verdere ingryping in sleutelbedrywe moet wees.
“Ons was baie openhartig oor die opdraande stryd waardeur ons land in die gesig gestaar word en ons het ons tekortkominge erken, veral wat betref die implementering van beleid. Ons het ook praktiese maatreëls saamgestel om dié tekortkominge te takel,” het Ramaphosa gesê.
“Alle kommissies [by die lekgotla] het voorstelle gemaak oor kwessies wat insluit die bemagtiging van vroue en jong mense, asook sake soos klimaatsverandering en die sosio-ekonomiese uitwerking van migrasie.
“Ons het ooreengekom dat werk geskep moet word en inklusiewe groei op ŉ hele aantal gebiede weer aan die gang gekry moet word. Dit moet gedoen vir ter verbetering van die ekonomiese welstand van die land,” het Ramaphosa gesê.
Volgens die president moet SEB-beleid versterk word wat betref die “besit en beheer van bates in ons ekonomie”.
“Ons het besluit dat staatsverkryging en verkrygingsprosesse vir staatsbeheerde ondernemings versterk moet word en dat ons verkryging uit die private sektor ŉ hupstoot moet gee deur gebruik te maak van plaaslike ondernemings, township- en plattelandse ondernemings, asook swart nyweraars.”
Hy het gesê die sogenaamde ontbondeling van die Wysigingswet op die Ontwikkeling van Minerale Hulpbronne wat in Desember verlede vir openbare kommentaar beskikbaar gestel is, gaan beleidsekerheid in die mynbedryf tot gevolg hê en ook help met die ontwikkeling van wetgewing vir die petroleumbedryf.
Ramaphosa het gesê die land benodig nuwe groei in bedrywe soos hernieubare krag, die kreatiewe omgewing, lugvaart en die vierde nywerheidsrevolusie.
Volgens hom gaan die staat voort om die land se vervaardigingsbedryf te steun en gaan daar gekyk word na maniere om swart boere te finansier.
Die ANC gaan ook vra dat diegene wat belasting vermy, vasgevat word.
Ramaphosa het gesê die lekgotla was nie beïndruk met diegene wat hulself as sakegroepe of -forums beskryf en dan dreig met geweld om private en openbare infrastruktuurprojekte te stop en ŉ aandeel daarin te eis nie.
“Dit kan nie verder toegelaat word nie en ons gaan streng optree om te verseker dit word gestuit.”
Ramaphosa het gesê die verslapping van visumbepalings vir toeriste en geskoolde werkers moet bespoedig word.
Oor grondhervorming het die president gesê daar is ooreengekom dat die ANC meer moet doen om sy posisie oor die wysiging van art. 25 van die Grondwet gewilder te maak en om die omstandighede waaronder onteiening sonder vergoeding kan plaasvind, beter te verduidelik.
Die lekgotla het ŉ verslag van die proses wat aan die gang is om art. 25 te wysig ontvang en lede is gevra om die aanbevelings daarin te steun. Dit sê onder meer dat die mag om die kwantum grond vir onteiening te bepaal by die uitvoerende gesag berus en dat die wysiging dit só moet stel.
Ramaphosa het gesê grondhervorming moet bydra tot die land se ekonomiese herstel. Sommige kwessies waarop gefokus gaan word, is ruimtelike ongelykheid. Stedelike grond wat ontwikkel kan word, veral vir laekostebehuising, moet ook geprioritiseer word, het Ramaphosa gesê.
Beraad … beraad, kom ons probeer ons eie taal.
Die ANC is goed met planne daarvan getuig 25 jaar van leë beloftes. SEB en korrupsie het alle staats entiteite op hul knieë maar daarop moet voortgebou word. Die klokkie het nog nie gelui nie !
Ja, Oom Sirr, jy sal nog so sit en groot drome droom oor polulere, linksgesinde sosialistiese twak soos sg. klimaatsverandering, dan sal jy wakker word en besef dat jy eintlik leierskap aan die dag moet le en ongewilde besluite moet neem om die land te red.
En terwyl jy dan wakker is, kyk sommer gou hoe dit in plekke soos Zim en Venezuela gaan en hoe fantasies hulle sosialistiese beleid uitgedraai het.
SEB is wat hierdie land in die afgrond in gery het. So hulle wil die land vêrder in dei afgrond in ry.
Duidelik weet die ANC nie dat hulle nie weet nie ….